**Informatīvais ziņojums**

**"Par atļauju Tieslietu ministrijai uzņemties papildu saistības un īstenot projektu, piesaistot finansējumu no ārvalstu finanšu instrumentiem"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus plāno atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Pēc Latvijas iestāšanās ES Latvijas valsts pārvaldes institūcijām ir iespēja piedalīties ES finansēto Eiropas kaimiņattiecību un partnerības instrumenta *(European Neighbourhood and Partnership Instrument)* un Pirmspievienošanās palīdzības instrumenta *(Pre-accession Instrument)* institūciju stiprināšanas programmu mērķsadarbības (turpmāk – *Twinning*) un neliela apjoma mērķsadarbības *(Twinning Light)* projektu īstenošanā citās valstīs. Šo procesu Latvijā regulē Ministru kabineta 2009. gada 13. oktobra noteikumi Nr. 1161 "Noteikumi par valsts budžeta finansētas institūcijas dalību Eiropas Savienības finansēto institūciju stiprināšanas programmu projektu īstenošanā citā valstī un projekta finansējuma plānošanu un uzskaiti".

Pamatojoties uz Vācijas Starptautiskās tiesiskās sadarbības organizācijas *(The German Foundation for International Legal Cooperation)* (turpmāk – Vadošais partneris) un ES delegācijas Ukrainā 2016. gada 19. decembrī noslēgto līgumu Nr. 380-434 par Eiropas kaimiņattiecību un partnerības instrumenta *(European Neighborhood and Partnership Instrument)* finansētā *Twinning* projekta Nr. UA 12 ENPI JH 02 16 "Ukrainas Augstākās tiesas institucionālās kapacitātes stiprināšana cilvēktiesību aizsardzības jomā nacionālā līmenī" īstenošanu (turpmāk – Projekts), kurā kā Projekta jaunākais partneris līdzdarbosies Tieslietu ministrija (turpmāk – TM), 2017. gada 20. janvārī Vadošais partneris un TM noslēdza Sadarbības līgumu par kopīgu Projekta īstenošanu tieslietu jomā Ukrainā, kura pabeigšanai ir nepieciešams priekšfinansējums no valsts budžeta. Projekts tiek finansēts no Eiropas kaimiņattiecību un partnerības instrumenta 2012. gada ikgadējās programmas Ukrainai ietvaros (turpmāk – Instruments), kas ir izveidots ar Eiropas Parlamenta un Padomes 2006. gada 24. oktobra Regulu Nr.1638/2006, ar ko paredz vispārējos noteikumu Eiropas kaimiņattiecību un partnerības instrumenta izveidošanai[[1]](#footnote-1).

*Twinning* projektos visas attiecināmās izmaksas tiek finansētas 100% apmērā no Instrumenta līdzekļiem. Saskaņā ar *Twinning* nosacījumu maksimālais finansējuma apjoms, ko iespējams saņemt kā avansa maksājumu no Eiropas Komisijas (turpmāk – EK), ir 90% no plānotā EK finansējuma apjoma *Twinning* projektam. Līdz ar to *Twinning* projekta ieviesējiem, t.sk. *Twinning* projekta partneriem, jāspēj priekšfinansēt daļu no EK finansējuma – 10% apmērā, kas tiks saņemts no EK kā noslēguma maksājums pēc *Twinning* projekta noslēguma atskaites apstiprināšanas. Noslēguma maksājums tiks ieskaitīts atpakaļ valsts budžetā.

Tādējādi, lai atbilstoši Ministru kabineta 2010. gada 18. maija noteikumos Nr. 464 "Noteikumi par 74. resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" noteiktajai kārtībai varētu iesniegt pieprasījumu priekšfinansējuma nodrošināšanai no valsts budžeta līdzekļiem, TM ir sagatavojusi informatīvo ziņojumu, lai uz tā pamata tiktu pieņemts Ministru kabineta lēmums par iespēju uzņemties valsts budžeta ilgtermiņa saistības projekta īstenošanai.

**2. *Twinning* projekti**

*Twinning* projektu galvenais uzdevums ir stiprināt valsts pārvaldes institūciju kapacitāti, piesaistot ES dalībvalstu ekspertus un radot iespēju veidot partnerattiecības un sadarbību starp dažādām valstīm. *Twinning* projektu galvenais mērķis ir efektīvas *acquis communautaire* ieviešanas nodrošināšana, veicinot likumdošanas sakārtošanu un institūciju kapacitātes stiprināšanu. *Twinning* projekti ir divu valstu sadarbības projekti, kas ir paredzēti tikai valsts pārvaldes institūciju sadarbībai, kuru laikā ES eksperti nodrošina ekspertīzi, veic saņēmējvalsts institūciju darbinieku apmācības un sniedz konsultācijas.

*Twinning* projektu ieviešanā ES dalībvalsts institūcija var piedalīties dažādos veidos:

1. kā vienīgie projekta īstenotāji;
2. sadarbojoties ar citu ES dalībvalsti, uzņemoties vadošā partnera lomu;
3. sadarbojoties ar citu ES dalībvalsti, kļūstot par jaunāko sadarbības partneri, kas uzņemas atbildību par noteiktas projekta komponentes ieviešanu;
4. ekspertu līmenī – dalībvalsts savā piedāvājumā iekļauj citas dalībvalsts institūcijas ekspertu/us.

*Twinning* projektu sagatavošana, ieviešana un uzraudzība notiek atbilstoši EK *Twinning* projektu rokasgrāmatā un tās pielikumos *(A Reference Manual on Twinning Projects 2012)* iestrādātajām prasībām.

*Twinning* projektu finansēšana notiek saskaņā ar noslēgto *Twinning* projekta ieviešanas līgumu, kas nosaka maksājumu organizēšanu un atskaitīšanas periodus. Projekta finansēšanas nosacījumi paredz, ka projekta gaitā projektam tiek piešķirts finansējums ne vairāk kā 90% apmērā no kopējā apstiprinātā projekta finansējuma. Savukārt atlikušie 10% tiek pārskaitīti pēc projektu īstenošanas pabeigšanas un attiecināmo izmaksu apstiprināšanas. Starpposma maksājums tiek maksāts, ja ir apgūti 70% no sākotnēji ieskaitītā finansējuma vai ir pagājuši projekta īstenošanas pirmie 12 mēneši. Ja 12 mēnešus kopš projekta uzsākšanas finansējuma apguve ir mazāka par 70% no sākotnēji ieskaitītā finansējuma, nākamais maksājums tiek samazināts atbilstoši finansējuma neapgūtajai daļai. Gala maksājums tiek pārskaitīts 60 dienu laikā pēc gala atskaišu iesniegšanas un apstiprināšanas.

**3***.***Informācija par *Twinning* projektu "Ukrainas Augstākās tiesas institucionālās kapacitātes stiprināšana cilvēktiesību aizsardzības jomā nacionālā līmenī"**

Projekts tika iesniegts Eiropas kaimiņattiecību un partnerības instrumenta 2012. gada ikgadējās programmas Ukrainai atklātā projektu konkursā Nr. UA 12 ENPI JH 02 16 "Ukrainas Augstākās tiesas institucionālās kapacitātes stiprināšana cilvēktiesību aizsardzības jomā nacionālā līmenī".

 Projekta iesniedzējs (Vadošais partneris) ir Vācijas Starptautiskās tiesiskās sadarbības organizācija. Projekta jaunākais partneris ir TM. Saņēmējvalsts (Ukrainas) partneri: Ukrainas Augstākā tiesa un Ukrainas Nacionālā tiesnešu skola. Projektu plānots īstenot no 2017. gada marta līdz 2019. gada februārim (24 mēnešus).

Projekta **mērķis** ir stiprināt Ukrainas Augstākās tiesas institucionālo kapacitāti, veidojot vienotu tiesu praksi tieslietu administrēšanā, pareizi piemērojot spēkā esošos tiesību aktus un izvairoties no tiesu kļūdām, kā arī nodrošinot iespēju vērsties tiesā un tiesiskuma principu īstenošanu.

Projekta ietvaros tiek īstenotas trīs komponentes:

1. uzlabots juridiskais ietvars par Ukrainas Augstākās tiesas darbību saskaņā ar ES standartiem;
2. uzlabotas tiesnešu zināšanas;
3. stiprināta Ukrainas Augstākās tiesas institucionālā kapacitāte, apmācot Augstākās tiesas darbiniekus, uzlabojot publisku pieeju informācijai par Augstākās tiesas lomu, statusu un aktivitātēm un uzlabojot Augstākās tiesas darbplūsmu un videokonferenču sistēmas.

Projekta ietvaros sasniedzamie rezultāti:

1. uzlabots juridiskais ietvars par Ukrainas Augstākās tiesas darbību saskaņā ar ES standartiem;
2. paaugstinātas tiesnešu un tiesu darbinieku zināšanas visos vispārējās jurisdikcijas līmeņos;
3. stiprināta Ukrainas Augstākās tiesas institucionālā kapacitāte, uzlabojot publisku pieeju informācijai par Ukrainas Augstākās tiesas lomu, statusu un aktivitātēm un uzlabojot Ukrainas Augstākās tiesas darbplūsmu un videokonferenču sistēmas.

Latvijas Republikas TM un Vadošā partnera konsorcija uzvara projektu konkursā apliecina, ka Latvija ir spējīga konkurēt ar citām ES dalībvalstīm, jo mūsu eksperti ir profesionāli un pieprasīti starptautiskā līmenī. Latvijas eksperti sekmēs Ukrainas Augstākās tiesas darbību saskaņā ar ES standartiem. Projekta īstenošana ir vērtīga pieredze gan TM, gan Latvijai kopumā, jo tādējādi tiek iegūta starptautiska atzinība un novērtējums, kas tiks augsti novērtēts arī nākotnē. Latvija apliecina un pierāda, ka mūsu ekspertu zināšanas ir gana plašas, lai ar to palīdzību uzlabotu situāciju citās valstīs. Vienlaikus eksperti ne tikai sniedz pienesumu Ukrainas tieslietu sistēmas uzlabošanā, bet arī papildina viņu zināšanas, kas lieti noderēs projektu īstenošanā gan Latvijā, gan ārvalstīs. Projekta īstenošanas laikā tiek veidoti arī starptautiskie kontakti un attiecības ar citu ES dalībvalstu pārstāvjiem, kuri īsteno projektus Ukrainā, šādā veidā nodrošinot pieredzes, zināšanu, labās prakses un viedokļu apmaiņu arī ar citām ES dalībvalstīm un to pārstāvjiem. Projekta īstenošanas laikā tiks organizētas pieredzes apmaiņas vizītes, kurās Ukrainas tieslietu sektora darbinieki iepazīsies ar Latvijas tieslietu nozari, kā arī tiks nodibināti vērtīgi kontakti.

Projekta kopējais Instrumenta finansējums attiecināmo izmaksu segšanai ir 1 311 730,85 EUR. Projekta līgumā noteikts avansa maksājums 524 692,34 EUR apmērā (tiks pārskaitīts 2017. gadā), starpposma maksājums 655 865,42 EUR (plānots saņemt 2017–2018. gadā) apmērā un noslēguma maksājums ir 10% no kopējām plānotajām Projekta izmaksām jeb 131 173,09 EUR apmērā (plānots saņemt 2019. gadā). Projekta jaunākajam partnerim – TM Vadošais partneris 2017. gadā pārskaitīs daļu no EK saņemtā avansa maksājuma 86 690,40 EUR apmērā, plānotais starpposma maksājums 2017. gadā ir 108 363,00 EUR, savukārt noslēguma maksājumu 21 672,60 EUR apmērā TM Vadošais partneris pārskaitīs 2019. gadā pēc noslēguma maksājuma saņemšanas no EK.

TM kopējās plānotās izmaksas ir 216 726,00 EUR, savukārt Vadošā partnera – Vācijas Starptautiskās tiesiskās sadarbības organizācijas kopējās plānotās izmaksas ir 1 095 004,85 EUR.

Kopējais nepieciešamais valsts budžeta finansējuma apmērs priekšfinansējuma nodrošināšanai ir 10% no kopējām plānotajām TM izmaksām jeb 21 672,60 EUR.

|  |  |
| --- | --- |
|   | **Kopējais nepieciešamais finansējums, EUR** |
| **EK finansējums** | 216 726 |
| **Nacionālais līdzfinansējums (nacionālais finansējums)** | 0 |
| **Priekšfinansējums (nacionālais finansējums)** | 21 673 |
| **KOPĀ** | **238 399** |

Projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|   | **2017** | **2018** | **2019** | **KOPĀ** |
| **Avansa/noslēguma maksājums** | 86 690 | 108 363 | 21 673 | **216 726** |
| **Attiecināmie izdevumi (EK līdzfinansējums)** | 84 749 | 121 576 | 10 401 |  |
| **Attiecināmie izdevumi (nacionālais līdzfinansējums)** |  |  | 0 |  |
| **Attiecināmie izdevumi – priekšfinansējums (nacionālais finansējums)** |  | 21 673 |  |  |

Sekmīgai Projekta īstenošanai nepieciešamais valsts budžeta priekšfinansējums tiks pārdalīts no 74. resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc Projekta pabeigšanas un attiecināmo izmaksu apstiprināšanas EK veiks noslēguma maksājumu Projekta Vadošajam partnerim 131 173,09 EUR apmērā, no kuriem 21 672,60 EUR Vadošais partneris pārskaitīs Projekta jaunākajam partnerim – TM. Saņemtais noslēguma maksājums 21 672,60 EUR apmērā tiks atmaksāts valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

|  |  |  |  |  |
| --- | --- | --- | --- | --- |
| **Ieņēmumu, izdevumu, finansēšanas, funkcijas klasifikācijas kods** | **Programmas/ apakšprogrammas nosaukums; klasifikācijas koda nosaukums** | **2017. gads** | **2018. gads** | **2019. gads** |
| **48.00.00** | **Tiesiskās un starpvalstu sadarbības pasākumu īstenošana** |   |   |   |
| **17000 - 21700** | **Resursi izdevumu segšanai** | **84 749** | **121 576** | **32 074** |
| **21300; 21400** | **Ieņēmumi no maksas pakalpojumiem un citi pašu ieņēmumi**  |  84 749 | 110 304 | 21 673 |
| **21700** | **Dotācija no vispārējiem ieņēmumiem** |  | **11 272** | **10 401** |
| 21710 | Vispārējā kārtībā sadalāmā dotācija no vispārējiem ieņēmumiem |   |  11 272 | 10 401 |
| **1000 - 9000** | **Izdevumi - kopā** | **84 749** | **121 576** | **32 074** |
| **1000 - 4000; 6000 - 7000** | **Uzturēšanas izdevumi** | **84 749** | **121 576** | **32 074** |
| **1000 - 2000** | **Kārtējie izdevumi** | **84 749** | **121 576** | **10 401** |
| 1000 | Atlīdzība  | 37 859 | 62 278 | 3489  |
| 2000 | Preces un pakalpojumi | 46 890 | 59 298 | 6912  |
| 3000; 6000 | Subsīdijas, dotācijas un sociālie pabalsti |   |   | 21 673 |
| 3000 | Subsīdijas un dotācijas |   |   | 21 673 |

**4. Turpmākā rīcība**

Tā kā dalība ārvalstu finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus projektu veiksmīgai ieviešanai un īstenošanai, tad, lai nodrošinātu sekmīgu projekta aktivitāšu pabeigšanu, nepieciešams:

1. Atļaut TM uzņemties valsts budžeta ilgtermiņa saistības projekta īstenošanai 238 399 EUR apmērā, tajā skaitā priekšfinansējums 21 673 EUR, iekļaujot projektu Tieslietu ministrijas Valsts budžeta ilgtermiņa saistību maksimāli pieļaujamā apjoma "Citas ilgtermiņa saistības" daļā.
2. Latvijas valsts priekšfinansējumu 2018. gadam 11 272 EUR un 2019. gadam 10 401 EUR apmērā pārdalīt no budžeta 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

15.02.2017. 14:55

1764

A. Zvirgzda-Supe

67036848, arta.zvirgzda-supe@tm.gov.lv

1. <http://eur-lex.europa.eu/legal-content/EN/TXT/PDF/?uri=CELEX%3A32006R1638&from=EN> [↑](#footnote-ref-1)